《太平土州飞来钟歌》
清代·钱楷

金精鼓橐铜官飞，入江斗龙腾杀机。丰隆击剑刜纽断，裹创蚀土瘖不归。

至今僵立土司界，偷儿磨鋊辄遭械。云何神物此狡狯，荒徼图经失所载。

检校使者非黄车，足迹不蹋明都隅。大小东阳能好事，手携毡蜡文新模。

文称钟主杨景通，富良刺史宏农公。思琅广源兼节度，爵阶一一东都同。

户属太平为世族，高曾祖考皆勋庸。帝婚乃缔寿阳主，陬陲惣辖销兵戎。

司凛山前架岩岊，崇庆寺开贲梵宫。皇帝宝祚祝绵茂，太后圣寿增延洪。

爰铸此钟留供养，用舍柒千余斤铜。会祥太庆纪年四，作记元宵镫月中。

曹良辅撰杨某笔，校书集贤华资崇。我从纪年忆仿佛，实维安南李乾德。

乃父日尊僣帝制，设官比似中朝职。夸张炎极假二州，渐稀使问羁縻绝。

岂如赵佗窃号聊自娱，朝廷容之坐姑息。宝坊庄严今何在，钟矣铸错字不灭。

南郊授朔少常姓，不待天戈自相贼。呜呼往事安足论，《涌幢小品》谈无根。

孰搜文字到瘴窟，何况此地当年犹异域。我无书史足考稽，作诗尤如寸莛击。

归携墨本小长芦，铜鼓斋中张坐隅。好借白莲寺僧日本书，东西对陈如璠玙。

胜读东方先生《十洲记》，或当阎家职贡蛮夷图。

作者简介：（1760—1812）浙江嘉兴人，字宗范，一字裴山。乾隆五十四年进士，授户部主事，官至安徽巡抚。历官广西、河南、山西等省。善书画，兼工篆隶。有《绿天书舍诗集》。